Folketing
2000-10-05

I første omgang vil jeg sige til hr. Kristian Thulesen Dahl, at det er rigtigt, at Det Radikale Venstre ikke kryber i et musehul på grund af nejet i torsdags. Vi opfatter nejet som det, det er: et nej til den fælles mønt. Vi mener, det er vigtigt, at der er et politisk parti i Danmark, som bekender sig til den europæiske idé, som bekender sig til det europæiske samarbejde, og som går fuldt og helt ind for det og siger: Vi mener, det er den rigtige vej for Danmark at være med i det europæiske samarbejde. Det vil vi ikke give afkald på at mene. Vi mener faktisk, at det er vigtigt, at der er nogle, der går frem og siger: Sådan mener vi, det skal være. Blandt de 47 pct., der stemte ja, er jeg sikker på, at der var temmelig mange radikale. Så at vi har en opbakning på 47 pct. synes jeg egentlig er helt pænt. Så spørger hr. Thulesen Dahl om forslaget.